Texte établi, à défaut de A, actuellement inconsultable, d’après B. Les signa d’après c et Haskins. IN NOMINE SANCTĘ ET INDIVIDUĘ TRINITATIS. Ego Rotbertus*, dux Normannorum, etsi, cum majora a Deo acceperim, in majoribus illi deberem ministrare, in hoc tamen, quantulumcumque sit, animę meę et parentum meorum volens saluti consulere, donum quod patruus meus Odo* Baiocensis episcopus contulit, Deo et sancto Benigno Divionensi, abbati Jerentoni et fratribus Divionensibus et successoribus eorum, monasterium vedelicet sancti Vigoris de monte Crismatum cum appenditiis suis, nostri assensus manum dans, quanta possum nostrę concessionis auctoritate corroboro, dans et confirmans monasterium ipsum ęcclesię Divionensi in perpetuum. Et ut hęc concessio firma et inconvulsa permaneat, do praefato monasterio sancti Vigoris, quam possum libertatem, videlicet omnes consuetudines per totam terram meam quę ad me pertinent, de dominicis meis rebus tam in passagio et theloneo, quam in ceteris exitibus, et de meo proprio, in cotidiano usu fratrum Divionensium ibidem Deo servientium, onera .IIIIor. asinorum, singulis diebus, de viridi ligno in nemore meo Verneio. Hoc autem privilegium trado Divionensi ecclesię, jure sempiterno, ut nullus audeat hanc nostrę concessionis cartam infringere, sed semper ęcclesia Divionensis, pro suę religionis merito venerabilis, nobis et hęredibus nostris, locum ipsum sancti Vigoris, cum appenditiis, quiete possideat, secure habeat, absque inquietudine, sine calumpnia, salva reverentia et debita obedientia sanctę Marię matris Baiocensis ęcclesię. Quisquis autem de terra mea aliquid de suo monasterio prefato tradiderit, id sibi ratum fore concedo, ne occasione juris mei ullo modo possit revocari. Et qui se et terram suam sancto Benigno et sancto Vigori tradiderit, ab omni curię meę servitio liber erit, nec tenebitur obnoxius servitiis nostris, sed in dominicatura abbatis et fratrum Divionensium erit solutus et liber in perpetuum. Quicumque vero hoc nostrę mansuetudinis donum infringere et hanc cartam violare presumpserit, fisco publico, mille auri libras coactus exsolvat et quod petit evindicare non valeat, sed insuper, nisi resipuerit, iram Dei omnipotentis incurrat. + Ego Odo, Baiocensis episcopus, cartam hanc laudo et manu propria signum faciens subscribo. Signum Rotberti ducis Normannorum. Sign. Willelmi* de Archis monaci +. Sign. Willelmi* de Bretulio. Signum Willelmi de Similiaco. S. Willelmi decani. Rodulfi archidiaconi S. Signum Willelmi + de Columbariis. S. Helgodi archidiaconi. S. Roberti de Tribus Montibus. Anno ab incarnatione Domini M°.XC°.VI°, indictione .IIIIa., concurrente .VII°., epacta .XXma IIIa., .XVIIII°. anno principatus Rotberti, Guillelmi* regis Anglorum filii, ducis Normannię, hec carta firmata [est] et sigillo suo signata. Actum publice Baiocas, mense maio, die .XXIIII., VIIII. kal. junii, luna XXa VIIa, ciclo decennovennali .XIIII°. Ego Hugo*, Divionensis ęcclesię monachus, jussu ejusdem Roberti ducis Normannię, scripsi et subscripsi, vice cancellarii Radulfi.